钦定古今图书集成/明伦汇编/官常典/第302卷 > 秦民悦
## 钦定古今图书集成/明伦汇编/官常典/第302卷 > 秦民悦

按《明外史》本传：“民悦，字崇化，舒城人。天顺元年进士。
授行人，迁工部员外郎。性好学，雅有气度。成化中，出
为广平知府，雪死囚十九人，清牧马地三千馀顷，招
集流亡六千户，考绩为畿内冠。九载去任，民立生祠
祀之。历江西参政，左右布政使，惩奸吏，抑豪强，均剂
赋役，大得民和。弘治四年，以右副都御史巡抚顺天”，
奏减庄田租课。岁饥，有司方征民间种马，疏停之。增
密云、古北口戍卒，募土兵实边为战守计，甚备。岁中，
召为户部右侍郎，总督仓场。已，还理部事，用清望。改
佐吏部。父丧除，起故官。寻加右都御史，视左侍郎事。
十二年拜南京吏部尚书。明年，星变求言。偕九卿陈
时弊二十三事，多议行。寻改兵部，参赞机务。以继母
忧归。服将阕，驰疏请致仕。帝优诏答之。给事中吴蕣
因言：“民悦丧服未终，忘哀具奏。名虽老，意在要君，宜
除名。”帝不问。已，起官南京户部。正德改元，致仕。卒年
七十九。谥庄简。